વિશ્વ બજારમાં સોનાના ભાવો હવે વધુ ઘટી નીચામાં ૧૧૮૦ ડોલર થવાની શક્યતા બતાવાઈ છે. વિશ્વ બજાર તથા ભારતમાં હવે પછી તહેવારોની મોસમ શરૃ થશે એ જોતાં ભારતમાં હવે પછી દર મહિને સોનાની માસિક આયાત વધી સરેરાશ ૭૦થી ૭૫ ટન આવવાની શક્યતા જાણકારોએ બતાવી છે. તહેવારોમાં માંગ વધશે તથા હાજર સોનાના પ્રીમિયમો ઔંશના હાલ ૭થી ૧૦ ડોલર વાળા આગળ ઉપર વધી ૧૨થી ૧૫ ડોલર થવાની શક્યતા બતાવાઈ છે. ચીનમાં હાલ આવા પ્રીમિયમો વધી ૫થી ૬ ડોલર રહ્યા છે. અમેરિકામાં જોબલેસ કલેઈમ્સ ૩૧૨૦૦૦ આવવાની અપેક્ષા હતી તેના બદલે હક્કીતમાં ત્યાં આજે સાંજે બહાર પડેલા આંકડાઓમાં આવા રોજગારીના દાવાઓ ૨૮૦૦૦૦ આવતા ત્યાં રોજગારી વધતાં તેના પગલે પણ સોના માટે ઘટાડાનું નવું કારણ ઉભું થયું હોવાનું બજારના સૂત્રોએ જણાવ્યું હતું.